TAKUNI ลั่นรายได้ H2/58 สดใส ตามรายได้ธุรกิจสร้างคลังเก็บก๊าซเพิ่มขึ้น
TAKUNI ลั่นรายได้ H2/58 สดใส ตามรายได้ธุรกิจสร้างคลังเก็บก๊าซเพิ่มขึ้น

8 ก.ย. 2558

นางสาวนิตา ตรีวีรานุวัฒน์ รองกรรมการผู้จัดการ บริษัท ทาคูนิ กรุ๊ป จำกัด (มหาชน) หรือ TAKUNI เปิดเผยว่า ในครึ่งปีหลังนี้จะมีรายได้ไม่ต่ำกว่าช่วงครึ่งปีแรก เนื่องมาจากในช่วงครึ่งหลังของปีบริษัทฯ มีรายได้จากธุรกิจรับเหมาก่อสร้างคลังเก็บก๊าซที่เริ่มงานตั้งแต่ไตรมาสที่ 4 ของปี 2557 รวมถึงมีส่วนแบ่งกำไรจากเงินลงทุนในบริษัทร่วม (บริษัท ซี เอ แซด (ประเทศไทย) จำกัด) ที่เพิ่มขึ้น
สำหรับสัดส่วนรายได้ของบริษัทฯในครึ่งปีหลังนั้น รายได้ที่มาจากธุรกิจรับเหมาก่อสร้างคลังเก็บก๊าซนั้นน่ามีจะสัดส่วนที่เพิ่มขึ้นจากเดิมที่มีสัดส่วนไม่ถึง 10% ในปีก่อนหน้า น่าจะปรับเพิ่มขึ้นเฉลี่ยคิดเป็น 12-15% ของรายได้ทั้งหมด ซึ่งจะทำให้สัดส่วนจากการขายก๊าซแอลพีจี (LPG) ซึ่งเป็นรายได้หลักของบริษัทฯ มีการปรับสัดส่วนที่ลดลงจากเดิมที่มากกว่า 85-90% นั้น น่าจะปรับลดลงเหลือราว 78-80% และที่เหลือน่าจะมาจากรายได้อื่นๆ
นอกจากนี้บริษัทเตรียมสรุปการเข้าซื้อโครงการโรงไฟฟ้าชีวมวล กำลังการผลิต 9.9 เมกะวัตต์ภายในปีนี้ โดยปัจจุบันอยู่ระหว่างรอที่ปรึกษาทางการเงิน(FA)ประเมิณราคาและความคุ้มค่าในการเข้าลงทุน เบื้องต้นบริษัทคาดว่าจะเข้าถือหุ้นในสัดส่วน 55% ใช้งบลงทุนราว 150-200 ล้านบาท ซึ่งจะมาจากกระแสเงินสดของบริษัทที่เหลืออยู่ราว 100 ล้านบาท และอีกส่วนหนึ่งจะมาจากเงินกู้สถาบันทางการเงิน เนื่องจากบริษัทมีอัตราส่วนหนี้สินต่อทุน(D/E)อยู่ที่ 0.4 เท่า
 ขณะที่บริษัทยังมั่นใจว่ารายได้ในปีนี้จะเป็นไปตามเป้าหมายที่ 1.4 พันล้านบาท และกำไรสุทธิเติบโตมากกว่า 100% จากปีก่อนที่มีกำไรสุทธิ 27.18 ล้านบาท โดยในช่วงครึ่งปีแรกบริษัทมีกำไรสุทธิแล้ว 35.76 ล้านบาท และแนวโน้มผลประกอบการในช่วงครึ่งปีหลังจะดีกว่าครึ่งปีแรก เนื่องจากภาครัฐฯมีการปรับลดราคาขายก๊าซ LPG ลงมาให้สะท้อนราคาที่แท้จริง ทำให้ยอดขายปรับตัวสูงขึ้น
นอกจากนี้ บริษัทยังมีงานรับเหมาก่อสร้างคลังเก็บก๊าซในมือ (Backlog) มูลค่า 221 ล้านบาทที่จะสามารถรับรู้รายได้ทั้งหมดในช่วงครึ่งปีหลัง รวมทั้ง บริษัท ซี เอ แซด ประเทศไทย จำกัด ที่ TAKUNI เข้าถือหุ้นในสัดส่วน 47.72% มี Backlog ราว 435 ล้านบาท ที่จะรับรู้เป็นรายได้ในช่วงครึ่งปีหลังปีนี้ทั้งหมด ซึ่งบริษัทจะรับรู้กำไรตามสัดส่วนการถือหุ้น 
 
 